નાગાલેન્ડમાં મોટેભાગે લોકો માછલી અને માંસાહારનું સેવન વધારે કરે છે. જુદી જુદી જનજાતિઓ દ્વારા તેને વિવિધ રીતે બનાવવામાં આવે છે અને ખવાય છે. નાગાઓનાં લોકપ્રિય વ્યંજનોમાં માછલી, બાફેલા શાકભાજી, નોનવેજમાંથી બનેલી રેસિપીઝ તેમજ ભાત સામેલ છે. નાગાલેન્ડના લોકો પોતાના રાજ્યના જ ઘરેણાં પહેરે છે. તેમને તેમના પારંપારિક પોશાક તેમજ કલાત્મક આભૂષણોથી સુસજ્જ જોઇને જ આંખોને આનંદ આવી જાય છે. ત્યાંની સૌથી સારી વાત એ છે કે અહીંના સ્થાનિક લોકોની મહેમાનગતિ જોઇને જ આપણા પ્રવાસનો આનંદ બમણો થઇ જાય છે. તેમની સંસ્કૃતિ અંતહિન ચર્ચાનો વિષય છે. નૃત્ય અને લયબદ્ધ ગીત તેમના દૈનિક કાર્યોનો ભાગ છે. એવું પણ કહી શકાય કે નાગાઓ માટે જીવન એક ઉત્સવ સમાન છે.